2.
Predkladacia správa

	Novelou zákona SNR č. 564/1991 Zb. o obecnej polícii v znení neskorších predpisov bol zavedený inštitút „dohľad štátu nad činnosťou obecnej polície“. Obsahom uvedeného dohľadu je okrem iného zákonom uložená povinnosť obciam a mestám podľa § 26a ods. 1 s poukázaním na § 27a ods. 4 citovaného zákona, ktoré majú zriadené obecné a mestské polície v predpísanom termíne zaslať Ministerstvu vnútra Slovenskej republiky správu o činnosti obecnej polície za predchádzajúci kalendárny rok. Vychádzajúc z dôvodovej správy k zákonu NR SR č. 333/2003 Z. z., ktorým sa mení a dopĺňa zákon SNR č. 564/1991 Zb. o obecnej polícii v znení neskorších predpisov je Ministerstvu vnútra Slovenskej republiky uložená povinnosť predložiť na rokovanie vlády Slovenskej republiky správu o činnosti obecných polícií v Slovenskej republike za rok 2004.

Predkladaná správa o činnosti obecných polícií v Slovenskej republike za rok 2004 je prvou komplexnou správou o činnosti obecných polícií spracovanou v Slovenskej republike. Správa poskytuje prehľad o počte obecných polícií a príslušníkov obecných polícií v Slovenskej republike za rok 2004. Vychádzajúc z obdržaných správ jednotlivých obcí a miest materiál sumarizuje činnosť obecných polícií a prezentuje zameranie obecných polícií pri plnení svojich úloh. Podrobný prehľad celkových štatistických údajov viažucich sa na činnosť obecných polícií za rok 2004 tvorí prílohy predkladanej správy.

Predložený materiál nemá ekonomický, finančný a environmentálny vplyv, vplyv na zamestnanosť a podnikateľské prostredie ani vplyv na štátny rozpočet.